Завяршальным акордам у экалагічным падарожжы для хлопцаў і дзяўчат стала экскурсія ў аграсядзібу “Утрына”, што ў Глыбоцкім раёне. Тут на свае вочы яны ўбачылі, што такое пермакультура. Домікі для насякомых, дуплянкі для птушак, калектарныя сушылкі для агародніны і садавіны, рэдкія жывёлы, птушкі, насякомыя, старажытныя расліны, якія вырошчвалі нашы продкі стагоддзі назад і якія засталіся толькі ў энцыклапедыях, — толькі маленькая частка таго, што ўбачылі падлеткі. Прывыклыя да электрапамочнікаў, дзеці былі проста ўражаны, колькі прыбораў могуць працаваць без электрычнасці: халадзільнікі, дрэваапрацоўчы станок, тандыр (гліняная печка), гліняная вяндлярня. Тут жа на карысць чалавеку круцяцца ветракі, а для таго, каб за лімонамі, ківі і бананамі хадзіць не на кірмаш, а ў агарод, тут пабудаваны цеплавыя пасткі.